Ди къуэш республикэхэм
Сом мелуани 5,5-рэ и уасэ IэмэпсымэщIэ
Адыгей. Ипщэ щIыналъэм щыщу Адыгейрщ япэу хыхьар дэIэпыкъуэгъу псынщIэ IэнатIэм электрокардиограф IэмэпсымэщIэхэр къыщыгъэсэбэпыным теухуа Урысей проектым. Сымаджэщым къашэ цIыхум и кардиограммэр хьэзыру къагъэс а Iэмэпсымэм и фIыгъэкIэ.
Электрокардиограф 56-рэ къыIэрыхьащ Медицинэ дэIэпыкъуэгъу псынщIэ IэнатIэм. «Узыншагъэр хъумэным зегъэужьын» программэм ипкъ иткIэ къащэхуа IэмэпсымэщIэхэм республикэм и бюджетым щыщу сом мелуани 5,5-рэ трагъэкIуэдащ.
Адыгейм Узыншагъэр хъумэнымкIэ и министерствэм къызэритымкIэ, а Iэмэпсымэр дохутырым и дэIэпыкъуэгъу гъуэзэджэщ. Сымаджэм и гум илажьэр сыт и лъэныкъуэкIи зэпкърыхауэ къахутэри, ар абы и тхылъым дыщIагъу, хъыбарыр а цIыхур зэгъэбыдылIа медицинэ IуэхущIапIэми яIэрохьэ. Iэмалыншэ хъумэ, сымаджэ хьэлъэр занщIэу операцэм хуэхьэзыру сымаджэщым яшэ. Аращи, абы и фIыгъэкIэ цIыху гъащIэу кърагъэлыр нэхъыбэ хъунущ.
ЗэIущIэ гуапэ
Абхъаз. Мазаем и 16-м Новгород Ищхъэрэм и администрацэм и лIыкIуэхэр еблэгъащ Абхъазым и Посольствэу Урысейм щыIэм икIи 2017 гъэм Сыхъум зэрыдэлэжьэнум теухуа зэгурыIуэныгъэм Iэ щыщIадзащ.
Iуэху гуапэм хэтащ къэрал зэмылIэужьыгъуэхэм я посольствэхэм я лIыкIуэхэр. Абы щытепсэлъыхьащ Горьковскэ автомобиль заводым и иужьрей лэжьыгъэщIэхэм, ЧМ-2018-м зэрызыхуагъэхьэзырым, къалэм и университетхэм я ехъулIэныгъэхэм. Мурад нэхъыщхьэр Новгород Ищхъэрэм къалэ-къуэш хуэхъухэм я бжыгъэм къыхэгъэхъуэнырщ.
Зи нэм имылъагъухэм папщIэ
Къэрэшей-Шэрджэс. Республикэм и щIэныгъэлIхэм къыдагъэкIащ зи нэм имылъагъухэм папщIэ абазэбзэм и хьэрфылъэ.
БрайлЬ и системэм тету ар зэхигъэуващ «Краткая история народа Абаза» щIэныгъэ статьямрэ «Абазаква» тхылъымрэ зи IэдакъэщIэкI къэхутакIуэ, этнограф Чачэ Эдуард. Абы дзэ къулыкъур ирихьэкIыу къэхъуа насыпыншагъэм и зэранкIэ и нэм имылъагъу хъуащ икIи нобэр къыздэсым ныкъуэдыкъуэщ. Абы Брайль и шрифтым зыхигъэгъуэзат, арщхьэкIэ Iэмал иIэжтэкъым фIыуэ илъагъу абазэ тхакIуэхэм я IэдакъэщэкIхэм еджэну. Арати, къэхутакIуэм мурад ищIащ абазэ тхыбзэр Брайль и системэм хуигъэкIуэну, абыкIэ дэIэпыкъуэгъу къыхуэхъуащ Къэрэшей-Шэрджэсым нэфхэм папщIэ щыIэ библиотекэм и лэжьакIуэхэр.
Къыхэдгъэщынщи, нэфхэм я библиотекэм и лэжьакIуэхэм я мурадщ КъШР-м и лъэпкъыбзэ псори Брайль и системэм хуагъэкIуэну.
УЭРДОКЪУЭ Женя.
